Regsaksie dreig oor gebrek aan sertifikate vir onderwysers(Argieffoto/Unsplash) Solidariteit gaan dringend met sy regsadviseurs vergader om regsaksie teen die Suid-Afrikaanse Raad vir Opvoeders (Saro) te oorweeg. Dit volg nadat dit aan die lig gekom het dat Saro traag is met die uitreik van Saro-sertifikate, wat tot gevolg het dat talle onderwysers nie kan registreer om hul beroep te kan beoefen nie. Volgens Solidariteit is die stelsel by Saro gebrekkig. Van sy lede wag al langer as ŉ jaar vir hul sertifikate sonder dat hul navrae beantwoord word of enige terugvoer van Saro ontvang word. Hierdie lede kan dus nie wettig as onderwysers praktiseer nie omdat hulle nie sonder hierdie sertifikate aangestel kan word nie. “Dit is belaglik om te dink dat die liggaam wat onderwysers in staat moet stel om hul rol in die samelewing te vervul, juis die instansie is wat weens uiterse onbevoegdheid ’n struikelblok daartoe is,” sê Anton van der Bijl, hoof van regsake by Solidariteit. “Daar is reeds ’n wesenlike tekort aan onderwysers. Om te verhoed dat nog onderwysers die arbeidsmark betree deur hul aanstellings met onbevoegde administratiewe rompslomp te belemmer, is teenproduktief.” Solidariteit voer verder aan dat Saro ŉ statutêre verpligting het om hierdie sertifikate aan onderwysers uit te reik. Verskonings om dit nie te doen nie druis teen hierdie verpligting in en kan nie geduld word nie. Die instelling moet eerder sy prosesse beter beheer en die take verrig wat van hom vereis word. “Saro se swak administrasie lei daartoe dat die behoefte aan gehalte onderwys nie vervul kan word nie. Ons sal nie toelaat dat nog ŉ vervalle staatsinstelling mense, en in hierdie geval onderwysers, wat alles van hulle kant af doen om te kan werk, verhoed om dit te doen nie. Uiteindelik is dit nie net die onderwyser wat daaronder ly nie, maar die publiek, wat insluit skole, leerders en ouers wat belasting op hul swaarverdiende geld moet betaal en wat geen opbrengs daaruit ontvang nie,” sluit van der Bijl af.